Kaščáková, Renáta, poslankyňa NR SR (2019-02-01):
Ďakujem. Rada by som doplnila teda moje odôvodnenie nášho návrhu aj trošku hlbšou informáciou a pohnútkach, ktoré nás k tomu viedli. Samozrejme, koncesionárske poplatky sú veľmi často a veľmi živo diskutovanou témou, ale strana Sloboda a Solidarita sa netají tým, že je dlhodobo v našom programe zrušenie týchto poplatkov, nakoľko ich naozaj považujeme za niečo nadbytočné, niečo, čo si občania platia nad rámec svojich daní, a preto nesystémové a niečo, čo je hodné nápravy. Takže v tomto návrhu vlastne riešime iba jednu jedinú vec alebo v podstate dve, zrušenie koncesionárskych poplatkov a ich nahradenie priamou platbou z rozpočtu. Ambíciou tohto návrhu v tejto fáze nie je polemizovať o ďalších, žiadnych ďalších aspektoch týchto zákonov a dokonca nepolemizujeme ani len o samotnej výške financií, ktoré sú potrebné na chod RTVS a ktoré by mali byť v tom rozpočte vyčlenené. Preto tú navrhovanú sumu, ktorá, ktorou by malo byť RTVS hradené z rozpočtu, tak ju navrhujeme len ustanoviť iba preklopením priemeru aktuálnych súm, ktoré boli dosiahnuté v posledných dvoch rokoch z ročného výhrad, výberu úhrad za služby verejnosti formou koncesií, teda a ich preklopenie do štátneho rozpočtu, z ktorého bude po novom RTVS financovaná. Teda podstatou nášho návrhu je v tomto kroku odstrániť iba samotný prvok spôsobu financovania RTVS, ktorý je dnes podľa nás nespravodlivý na spôsobe alebo vo forme na princípe dodatočného zdaňovania občanov, a chceme, aby toto dodatočné zdaňovanie občanov bolo zrušené. To je dôvod, prečo predkladaným návrhom okrem tejto jedinej zmeny v tejto fáze nemeníme vlastne žiadne iné parametre zákona. Aj keď si uvedomujeme, že výška sumy, akou je doteraz financovaná RTVS, či už by to bolo prostredníctvom koncesií, alebo by to bolo zo štátneho rozpočtu, alebo ich kombináciou, tak je výsledkom čisto politických návrhov z minulosti, a teda pravdepodobne neodráža reálne potreby. Do budúcna preto bude potrebné rozpočtovanú sumu upresniť na základe odbornej analýzy nákladov RTVS v pomere k požadovaným výkonom, ktoré by RTVS mala pre občanov vo verejnoprospešnom záujme manažérsky zabezpečovať. Na Slovensku, bohužiaľ, práve táto analýza dlhodobo chýba, pričom pre udržateľnosť alebo udržateľný rozvoj RTVS je verejná diskusia o tomto práve tá najpodstatnejšia. My však, ako som povedala, o výške príspevku zatiaľ nepolemizujeme, pre rok 2020, odkedy by mal vlastne tento zákon vstúpiť, byť účinný, tak ju stanovujeme na 81 640-tisíc eur a v každom ďalšom roku sa rozpočtovaná suma oproti predchádzajúcemu roku iba upraví o priemernú mieru inflácie zistenú Štatistickým úradom Slovenskej republiky a meranú indexom spotrebiteľských cien, ktorá bude dosiahnutá v období júl až jún, ktoré bezprostredne predchádzajú príslušný rozpočtový rok oproti predchádzajúcemu obdobiu, júl až jún. K tej sume 81 640-tisíc eur sme dospeli vypočítaním priemernej výšky výberu v období v posledných dvoch rokov so zaokrúhlením desaťtisíce nadol. Išlo o daňové príjmy úhrady za služby verejnosti, teda koncesionárske poplatky, ktoré predstavovali v roku 2017 sumu 80 982 203 eur a v roku 2018 sumu 82 300-tisíc eur. Tieto sumy sú prevzaté z výročnej správy RTVS za rok 2017 a z rozpočtu RTVS, resp. jeho poslednej úpravy z decembra 2018. V podstate, ako vravím, v strane Sloboda a Solidarita sme dlhodobo za zrušenie koncesionárskych poplatkov a do parlamentu predá..., predkladáme opäť návrh na ich zrušenie, pretože nechceme, aby občania platili za služby osobitným poplatkom, je to v podstate tých 4,64 eura, ktoré prídu občanom na poštovej poukážke SIPO každý mesiac do schránky, a, samozrejme, okrem výnimiek typu seniori alebo zdravotne postihnutí a podobne, a musia túto sumu zaplatiť bez ohľadu na to, či RTVS sledujú, alebo nie. Podľa nás je to, ako som už povedala, skrytá daň a myslíme si, že Slováci už platia dosť daní na to, aby z ich, z nich štát dokázal vyčleniť príspevok aj na verejnoprávnu televíziu. Takže týmto návrhom jednoznačne stojíme na strane občanov, riešime jeden jediný parameter, preklopenie platby RTVS z koncesií do rozpočtu, dokonca v zákone ponechávame aj možnosť uzatvárať zmluvu so štátom, ktorú takisto považujeme za veľmi nesystémovú vec a niečo, čo sa do budúcna bude musieť takisto zmeniť. Ale ako som povedala, môže to prísť až s analýzou skutočných nákladov, za ktoré RTVS funguje, v pomere výsledkov, ktoré nám dáva. Ďakujem veľmi pekne, verím, že v tomto pléne sa nájde dostatok ľudí, ktorí o našom návrhu veľmi seriózne pouvažujú, pretože naozaj je to veľmi jednoduchý krok, akým môžme veľmi jednoduchým spôsobom zrušiť osobitnú záťaž občanov v podobe daní navyše, ktorým sú koncesie. Ďakujem.